section_heading: Rudnik u geološkom smislu
paragraph_text: Stijene u središnjem dijelu Medvednice u kojima se nalazi rudnik Zrinski su svrstane u kompleks parametamorfnih stijena niskog stupnja metamorfizma, pretpostavljene paleozojske, odnosno devonsko-karbonske starosti. Izdvojeno je pet litostratigrafskih jedinica: dolomitni škriljavac, dolomit, slejt/filit, dolomit s granatom-skarn i dolomitizirani oolit. Najveći dio rudnika izgrađuje dolomit unutar kojeg su mjestimice u vidu uprskanja, ali najčešće duž pukotina i prslina pojavljuje galenit.<br> Recentna mikroskopska istraživanja su pokazala da se uz dominantni galenit i podređeni sfalerit u rudi u malim količinama nalaze i pirit, halkopirit i malahit, a od jalovinskih minerala kvarc, granat i tinjci.<br> Prema zapisu jedna tona galenita sadržavala je 485 g srebra.